ཆུ་ཚོད་སྐར་མ་ཉི་ཤུ་ལྷག་འགོར་རྗེས།གནམ་གྲུས་དུད་སྨུག་ནག་པོའི་དམྱལ་ཁམས་དེའི་ཁོངས་བརྟོལ་ནས་སྤྲིན་ཕུང་མང་བོའི་སྟེང་ལ་བུད།དུད་སྨུག་དང་སྤྲིན་ཕུང་གི་ཡང་རྩེ་ན་ཉི་འོད་མར་ཁུ་ལྟར་འཁྱིལ་ཞིང་ཉི་མ་གསེར་མདོག་ཅན་དུ་འགྱུར་འདུག་པ་མ་ཟད།ནམ་མཁའ་སྔོ་ཞིང་གཙང་ལ་གཡའ་དག་འདུག་པས་དེ་ནི་ལྷ་ཡུལ་ཞིག་རེད།ངས་ནམ་མཁའ་སྔོན་པོ་དང་ཉི་འོད་སེར་བོ་དེ་མཐོང་མ་ཐག་གློ་བུར་དུ་ཕ་ཡུལ་དྲན་ཞིང་སྐྱོ་བའི་མཆི་མ་འགོག་ཐབས་མེད་པར་ལྷུང་།དོན་གྱིས་ཕ་ཡུལ་དྲན་པ་གཅིག་པུ་ག་ལ་ཡིན་ཏེ།ནམ་རྒྱུན་སེམས་པ་བརྗོད་བྱ་ལྕི་མོ་དེ་དག་ལ་རག་ཐེངས་རེར་ཕྲ་ཞིང་སྐྱེན་པའི་ཚོར་བ་རྣོན་པོ་དག་གིས་ང་དང་ངའི་སེམས་པ་རྨང་ནས་གཙེས་ངེས་རེད།དེ་འདྲའི་ཚོར་བ་དྲག་ཏུ་འཕྱུར་དུས་མིག་ཆུའང་དྲག་ཏུ་བཞུར་ངེས་རེད།